CELEX: 62014TN0799
Language: el
Date: 2014-12-05 00:00:00
Title: Υπόθεση T-799/14: Προσφυγή της 5ης Δεκεμβρίου 2014 — Gazprom Neft κατά Συμβουλίου

9.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 81/22
            
         Προσφυγή της 5ης Δεκεμβρίου 2014 — Gazprom Neft κατά Συμβουλίου
   (Υπόθεση T-799/14)
   (2015/C 081/29)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Gazprom Neft OAO (Αγία Πετρούπολη, Ρωσία) (εκπρόσωποι: L. Van den Hende, δικηγόρος, και S. Cogman, Solicitor)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Η προσφεύγουσα ζητεί από το Συμβούλιο:
   
               —
            
            
               να ακυρώσει το άρθρο 1, παράγραφος 3, της αποφάσεως 2014/659/ΚΕΠΠΑ του Συμβουλίου, της 8ης Σεπτεμβρίου 2014 (1), με το οποίο προστέθηκε το άρθρο 4α στην απόφαση 2014/512/ΚΕΠΠΑ του Συμβουλίου·
            
         
               —
            
            
               να ακυρώσει το άρθρο 1, παράγραφος 3, του κανονισμού 960/2014 του Συμβουλίου, της 8ης Σεπτεμβρίου 2014 (2), με το οποίο προστέθηκε το άρθρο 3α στον κανονισμό 833/2014 του Συμβουλίου·
            
         
               —
            
            
               να ακυρώσει το άρθρο 1, παράγραφος 1, και το παράρτημα της αποφάσεως 2014/659/ΚΕΠΠΑ του Συμβουλίου, καθόσον προσθέτουν το άρθρο 1, παράγραφος 2, στοιχεία β' έως δ', το άρθρο 1, παράγραφος 3, και το παράρτημα III της αποφάσεως 2014/512/ΚΕΠΠΑ του Συμβουλίου, καθόσον οι διατάξεις αυτές αφορούν την προσφεύγουσα·
            
         
               —
            
            
               να ακυρώσει το άρθρο 1, παράγραφος 5, το άρθρο 1, παράγραφος 9, και το παράρτημα III του κανονισμού 960/2014 του Συμβουλίου, καθόσον προσθέτουν το άρθρο 5, παράγραφος 2, στοιχεία β' έως δ', το άρθρο 5, παράγραφος 3, και το παράρτημα VI του κανονισμού 833/2014 του Συμβουλίου, καθόσον οι διατάξεις αφορούν την προσφεύγουσα·
            
         
               —
            
            
               να ακυρώσει το άρθρο 1, παράγραφος 4, της αποφάσεως 2014/659/ΚΕΠΠΑ του Συμβουλίου, με το οποίο αντικαταστάθηκε το άρθρο 7, παράγραφος 1, στοιχείο α', της αποφάσεως 2014/512/ΚΕΠΠΑ του Συμβουλίου, καθόσον η διάταξη αυτή αφορά την προσφεύγουσα·
            
         
               —
            
            
               να ακυρώσει το άρθρο 1, παράγραφος 5, στοιχείο α', του κανονισμού (ΕΕ) 960/2014 του Συμβουλίου, με το οποίο αντικαταστάθηκε το άρθρο 11, παράγραφος 1, στοιχείο α', του κανονισμού (ΕΕ) 833/2014 του Συμβουλίου, καθόσον η διάταξη αυτή αφορά την προσφεύγουσα, και
            
         
               —
            
            
               να καταδικάσει το Συμβούλιο στα δικαστικά έξοδα της προσφεύγουσας.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους.
   
               1.
            
            
               Με τον πρώτο λόγο, η προσφεύγουσα προβάλλει παράβαση του άρθρου 296 ΣΛΕΕ λόγω ελλείψεως αιτιολογίας, καθόσον, μεταξύ άλλων, ούτε η απόφαση 2014/659/ΚΕΠΠΑ του Συμβουλίου, ούτε ο κανονισμός 960/2014 του Συμβουλίου επιχειρούν έστω να εξηγήσουν τους λόγους για τους οποίους τα μη συμβατικά πετρελαϊκά έργα της προσφεύγουσας αποτέλεσαν αντικείμενο στοχευμένων περιοριστικών μέτρων.
            
         
               2.
            
            
               Με τον δεύτερο λόγο, η προσφεύγουσα προβάλλει ότι το άρθρο 215 ΣΛΕΕ δεν αποτελεί πρόσφορη νομική βάση για τις προσβαλλόμενες διατάξεις του κανονισμού (ΕΕ) 960/2014 του Συμβουλίου και ότι το άρθρο 29 ΣΕΕ δεν αποτελεί πρόσφορη νομική βάση για τις προσβαλλόμενες διατάξεις της αποφάσεως 2014/659/ΚΕΠΠΑ του Συμβουλίου.
            
         
               3.
            
            
               Με τον τρίτο λόγο, η προσφεύγουσα προβάλλει ότι οι προσβαλλόμενες διατάξεις παραβιάζουν τη συμφωνία εταιρικής σχέσης και συνεργασίας μεταξύ της ΕΕ και της Ρωσίας (3).
            
         
               4.
            
            
               Με τον τέταρτο λόγο, η προσφεύγουσα προβάλλει παραβίαση της αρχής της αναλογικότητας και προσβολή θεμελιωδών δικαιωμάτων. Οι προσβαλλόμενες διατάξεις αποτελούν δυσανάλογη επέμβαση στην επιχειρηματική ελευθερία της προσφεύγουσας και στο δικαίωμά της ιδιοκτησίας. Δεν είναι πρόσφορα για την επίτευξη του σκοπού τους (και, συνεπώς, δεν είναι και αναγκαία) και, εν πάση περιπτώσει, επιβάλλουν επιβαρύνσεις οι οποίες υπερβαίνουν κατά πολύ οποιαδήποτε πιθανά οφέλη.
            
         
      (1)  Απόφαση 2014/659/ΚΕΠΠΑ του Συμβουλίου, της 8ης Σεπτεμβρίου 2014, για την τροποποίηση της απόφασης 2014/512/ΚΕΠΠΑ σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 271, σ. 54).
   
      (2)  Κανονισμός (ΕΕ) 960/2014 του Συμβουλίου, της 8ης Σεπτεμβρίου 2014, για την τροποποίηση του κανονισμού (ΕΕ) 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 271, σ. 3).
   
      (3)  Απόφαση του Συμβουλίου και της Επιτροπής της 30ής Οκτωβρίου 1997 για τη σύναψη της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου (ΕΕ L 327, σ. 1).